Sulík, Richard, predseda NR SR (2011-03-25):
Dobrý deň prajem, dámy a páni. Ja by som chcel pár slov povedať k tomuto zákonu, ktorý ideme prijať, ktorý musíme prijať preto, lebo je transpozícia európskej smernice, ako sa tak zvykne hovoriť, a tieto moje slová chcem najmä adresovať mojim kolegom z nášho klubu. Nečakám, samozrejme, že s takou základnou ideológiou sa stotožnia napríklad kolegovia z opozície. Treba si uvedomiť, že čo všetko Európska únia sa snaží regulovať, aké nezmysly. Kvôli tomu, že nejaký úradník v Európskej únii alebo nejaká skupina úradníkov, ktorí, samozrejme, musia obhájiť svoju existenciu, musia preukázať, načo ich vlastne tam, načo sú vlastne platení, kvôli nim ideme prijať jeden celý zákon. Jeden celý zákon, ktorý má desať paragrafov. Neviem, či vôbec, zrejme to nebude v rozpore s pravidlami, ale či vôbec má zmysel prijímať zákon, ktorý má desať paragrafov, a teraz vám prečítam dva odseky z tohto zákona. „Zmluvou o účasti vo výmennom systéme sa predávajúci zaväzuje, že spotrebiteľovi umožní účasť vo výmennom systéme.“ Tak kto by bol toto povedal. Pokračovanie: „Spotrebiteľ sa zaväzuje, že zaplatí dohodnutú odmenu.“ Iný príklad. „Zmluva podľa odsekov 1 a 4 musí mať písomnú formu. Predávajúci je pri uzavretí zmluvy povinný spotrebiteľovi odovzdať vyhotovenie zmluvy.“ Tak takéto banality my ideme schváliť, ktoré sa dávno nachádzajú, samozrejme, že v Obchodnom zákonníku, a musíme to, bohužiaľ, schváliť preto, lebo je to transpozícia nejakej smernice. Európska únia má dnes stotisíc strán smerníc. Stotisíc strán. A potom sa netreba čudovať, že my tu musíme takéto nezmysly schvaľovať. Už len chýba, aby sme napísali do tohto zákona: „Keď spotrebiteľ ide na veľkú potrebu, nech si nezabudne utrieť zadok.“ Je to hanba, že Národná rada sa musí s týmito nezmyslami zaoberať, ale to sú len nezmysly. Tu sa dá povedať dobre, prijmeme to a skrátka, veď na Slovensku, neviem, kolega mi vravel, nejakých sedem prípadov doteraz bolo, lebo to sú nejaké špeciálne time sharingové dovolenkové pobyty, ktoré skrátka na Slovensku nie sú, no tak v poriadku, tak akože mávnime nad tým rukou. Ale takýchto vecí v našej legislatíve nájdeme desiatky a desiatky a v podstate už aj my sami sme z toho zblbnutí a schvaľujeme to tu, lebo transpozícia smernice Európskej únie, to je skrátka nejaký svätý grál. A minimálne by bolo dobré sa veľmi nad tým zamýšľať, aké hlúposti, doslova hlúposti schvaľujeme. Prečo je tento zákon hlúposť? V hospodárskom svete máme tisícky rôznych zmlúv, doslova tisícky máme. Toto sú time sharingové dovolenkové pobyty, ale dovolenkových pobytov môže byť dvadsať rôznych. Takisto môžem mať zmluvu na predaj kopírovacích služieb, môžem mať zmluvu na prenájom svadobných šiat. No poďme schváliť zákon na zmluvu na prenájom svadobných šiat, kde budeme písať: „Spotrebiteľka sa zaväzuje svadobné šaty po použití vrátiť.“ Najmä teda chcem apelovať sa dobre vždy nad tým zamyslieť, že či je naozaj nutné akýkoľvek nezmysel z Európskej únie preberať. Tu sme toho priamymi svedkami. Veľmi pekne vám ďakujem za pozornosť. Predtým ako opustím toto miesto, ja ako liberál by som, najprv by som chcel, keďže v tom čase som viedol schôdzu, chcel by som pre ostatných oznámiť, že Igor Matovič ma požiadal o dve minúty v rámci svojho vystúpenia, keďže rokovací poriadok nepredpokladá nijakú inú možnosť, tak som s týmto výnimočne súhlasil. Samozrejme, keď niekto iný s tým príde a je to v rámci nejakej normy, myslím si, že takáto vec má všeobecný súhlas. Pokiaľ sa to obmedzí na nejaké dve, možnože tri minúty, si myslím, že je to v poriadku. To teda len pre informáciu. Druhá vec, ktorú by som rád povedal. Ja ako liberál sa tiež s tým stotožňujem. To, že sme liberáli, neznamená, že sme za potraty. To je úplná hlúposť. Sme proti nim. Ja sám mám štyri deti a považoval by som to za veľkú životnú prehru, keby moja partnerka na potrat išla. A stále je lepšie to, čo Igor má na svojom síce novom, ale vyťahanom, či síce vyťahanom, ale novom tričku, a tiež sa k tomu chcem prikláňať. No úplne na záver, dnes máme nejaký výnimočný deň, lebo pani Sabolová spomenula, čo to bolo? (Reakcia z pléna.) Sviečková demonštrácia, potom ešte máme tento deň, čo Igor má tričko kvôli nemu, potom máme ešte, tá deportácia bola. A ešte aj Mariána máme, čiže krásny víkend začína. Ďakujem vám veľmi pekne. (Potlesk.)